Na osnovu člana 29 stav 2 Zakona o državnoj imovini (″Sl.list Crne Gore″, br. 21/09 i 40/11),člana 38 stav 1 tačka 9 Zakona o lokalnoj samoupravi (″Sl. list Crne Gore″, broj 2/18) i člana 54 stav 1 tačka 12 Statuta Glavnog grada (″Sl.list Crne Gore - opštinski propisi″, broj 8/19), Skupština Glavnog grada - Podgorice, na sjednici održanoj 11. aprila 2019. godine, donijela je –

### O D L U K U

**o prenosu prava raspolaganja Crnoj Gori**

**na nepokretnostima označenim katastarskom parcelom broj 2211/1**

**KO Podgorica II**

**Član 1**

Glavni grad Podgorica prenosi Crnoj Gori, uz naknadu, pravo raspolaganja na nepokretnosti označenoj kat. parcelom broj 2211/1 površine 50.436m2 iz l.n.br. 4733 KO Podgorica II, sa objektima na istoj.

**Član 2**

Pravo raspolaganja na nepokretnostima iz člana 1 ove odluke prenosi se radi namirenja obaveza Glavnog grada Podgorice prema Vladi Crne Gore u vrijednosti od 9.000.000,00 eura, po osnovu Ugovora o prosljeđivanju kreditnih i grant sredstava za potrebe realizacije projekta ″Sakupljanja i prečišćavanja otpadnih voda u Podgorici″, koji je zaključen između Vlade Crne Gore - Ministarstva finansija, Glavnog grada Podgorice, D.O.O. ″Vodovod i kanalizacija″ Podgorica i Vlade Crne Gore - Ministarstva održivog razvoja i turizma (zaveden kod Glavnog grada pod brojem 01-031/19-1677 dana 07.03.2019.godine).

 **Član 3**

Procjena vrijednosti nepokretnosti iz člana 1, izvršiće se u roku koji će se definisati protokolom koji će zaključiti Glavni grad Podgorica, Ministarstvo finansija i Ministarstvo održivog razvoja i turizma.

Glavni grad Podgorica i Vlada Crne Gore, zaključiće ugovor u roku od godinu dana,odnosno do 07. marta 2020. godine,kojim će se definisati način na koji će Vlada Crne Gore nadoknaditi Glavnom gradu Podgorica razliku u vrijednosti nepokretnosti i iznosa od 9.000.000,00 eura, koliko iznosi obaveza Glavnog grada prema Vladi, navedena u članu 2 ove odluke.

 **Član 4**

Ovlašćuje se gradonačelnik Glavnog grada - Podgorice da zaključi ugovoriz člana 3 odluke i obavezuje da o istom informiše Skupštinu Glavnog grada.

**Član 5**

Ova odluka stupa na snagu danom objavljivanja u ″Službenom listu Crne Gore - Opštinski propisi″.

Broj: 02-030/19-408

Podgorica, 11. aprila 2019. godine

**SKUPŠTINA GLAVNOG GRADA – PODGORICE**

**PREDSJEDNIK SKUPŠTINE,**

 **dr Đorđe Suhih**